Id-Direttiva 1999/72/KE tal-Parlament Ewropew u tal-Kunsill
tad-29 ta’ Lulju 1999
li temenda d-Direttiva 92/117/KEE tal-Kunsill li tikkonċerna l-miżuri għall-ħarsien kontra żonosi speċifiċi u aġenti ta’ żonosi speċifiċi fl-annimali u fi prodotti li joriġinaw mill-annimali sabiex jitwaqqaf it-tixrid ta’ l-infezzjoni u intossikazzjoni permezz ta’ l-ikel
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ekonomika Ewropea, u b’mod partikolari l-Artikolu 152(4) tiegħu,
Wara li kkunsidraw il-proposta tal-Kummissjoni [1],
Wara li kkunsidraw l-opinjoni tal-Kunsill Ekonomiku u Soċjali [2],
Jaġixxu b’konformità mal-proċedura stabbilita fl-Artikolu 251 tat-Trattat [3],
Billi:
(1) fid-dawl ta’ l-esperjenza akkwistata u l-importanza mogħtija għall-prevenzjoni u l-kontroll ta’ żonosi jidher neċessarju li ssir reviżjoni sostanzjali tad-dispożizzjonijiet tad-Direttiva tal-Kunsill 92/117/KEE tas-17 ta’ Diċembru 1992 dwar il-miżuri għal ħarsien kontra żonosi speċifika u l-aġenti ta’ żonosi speċifiċi fl-annimali u fi prodotti li joriġinaw mill-annimali sabiex jitwaqqaf it-tixrid ta’ l-infezzjoni u l-intossikazzjoni permezz ta’ l-ikel [4];
(2) din ir-reviżjoni sostanzjali tista’ tikkonsisti fl-introduzzjoni ta’ dispożizzjonijiet ġodda fis-sistema ta’ rapporti dwar żonosi, regoli mtejba għall-kontroll u l-eradikazzjoni tas-salmonellosis f’merħliet tat-tajr, u sistema li tikkontrolla żonosi oħrajn apparti mis-salmonellosis;
(3) reviżjoni sostanzjali ta’ din ix-xorta tirrikjedi konsultazzjoni u konsiderazzjoni mill-partijiet kollha kkonċernati, inklużi b’mod partikolari l-organizzazzjonijiet tal-konsumaturi, l-industrija tal-biedja u d-dinja xjentifika;
(4) sakemm isseħħ din ir-reviżjoni huwa xieraq li jsiru provvedimenti sabiex jiġu posposti d-dati ta’ l-għeluq għas-sottomissjoni tal-pjanijiet minn pajjiżi terzi u sabiex tiġi posposta l-obbligazzjoni tal-Kummissjoni li tissottometti lejn il-Parlament Ewropew u lejn il-Kunsill proposti dwar dispożizzjonijiet ġodda,
ADOTTAW DIN ID-DIRETTIVA:
Artikolu 1
Id-Direttiva 92/117/KEE hija emendata kif ġej:
1. fl-Artikolu 14(2), il-kliem "31 ta’ Diċembru 1998" għandu jinbidel bi "sena wara d-dħul fis-seħħ ta’ l-atti permezz tal-proposti li hemm referenza dwarhom fl-Artikolu 15a(2)".
2. L-Artikolu 15a għandu jiġi emendat kif ġej:
(a) fil-paragrafu 1, it-tieni linja, id-data "l-1 ta’ Novembru 1997" għandha tinbidel bi "il-31 ta’ Marzu 2000";
(b) fil-paragrafu 2, fit-tmiem, id-data l-"1 ta’ Ġunju 1998" għandha tinbidel bi "il-31 ta’ Diċembru 2000".
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva sa mhux iktar tard mill-31 ta’ Mejju 2001. Huma għandhom jinfurmaw minnufih lill-Kummissjoni dwar dan.
Meta l-Istati Membri jadottaw dawn il-miżuri, dawn għandhom ikollhom referenza għal din id-Direttiva jew għandhom ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif għandha ssir din ir-referenza għandhom ikunu stabbiliti mill-Istati Membri.
2. L-Istati Membri għandhom jikkomunikaw lejn il-Kummissjoni it-testi tad-dispożizzjonijiet prinċipali tal-liġi domestika li huma jadottaw fil-qasam irregolat minn din id-Direttiva. Il-Kummissjoni għandha tinforma lill-Istati Membri l-oħrajn b’dan.
Artikolu 3
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fid-29 ta’ Lulju 1999.